[pic] | COMISIA COMUNITĂȚILOR EUROPENE |

Bruxelles, 18.2.2009

COM(2009) 73 final

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Strategia politică anuală pentru 2010

CUPRINS

1. Introducere 3

2. Partea I – Politici prioritare pentru 2010 4

2.1. Redresarea economică și socială 4

2.2. Schimbările climatice și o Europă durabilă 5

2.3. Cetățenii pe primul plan 6

2.4. Europa ca partener mondial 8

2.5 Îmbunătățirea cadrului de reglementare și transparența 9

3. Partea II - Cadrul general al resurselor umane și financiare pentru 2010 10

3.1. Resurse umane 10

3.2. Modificări ale alocării resurselor financiare 10

3.2.1. Competitivitate pentru creștere economică și ocuparea forței de muncă (rubrica 1a) 10

3.2.2. Coeziune pentru creștere economică și ocuparea forței de muncă (rubrica 1b) 11

3.2.3. Conservarea și gestionarea resurselor naturale (rubrica 2) 12

3.2.4. Libertate, securitate și justiție (rubrica 3a) 12

3.2.5. Cetățenie (rubrica 3b) 12

3.2.6. UE ca partener mondial (rubrica 4) 12

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Strategia politică anuală pentru 2010

1. INTRODUCERE

Prezenta strategie politică anuală deschide calea stabilirii unei agende politice pentru 2010 și lansează dialogul interinstituțional cu privire la prioritățile anului următor. Deși misiunea asigurării continuității sistemului de planificare strategică și de programare al instituției revine prezentei Comisii, trebuie avut în vedere și faptul că în 2010 va funcționa o nouă Comisie. Comisiei următoare îi va reveni sarcina de a analiza prioritățile politice în lumina obiectivelor sale strategice și de a le transforma într-un program de acțiune atunci când își va defini Programul de lucru pentru 2010.

În funcție de finalizarea proceselor de ratificare națională, Tratatul de la Lisabona ar putea produce, în 2010, schimbări majore ale cadrului instituțional al Uniunii. Intrarea în vigoare a tratatului va însemna, pentru Comisie, prezentarea unei serii de propuneri pentru punerea în aplicare deplină a dispozițiilor acestuia.

Europa se confruntă în prezent cu o criză economică ce afectează cetățenii și întreprinderile din întregul continent. Efectele crizei vor fi probabil semnificative, atât în 2009 cât și în 2010. UE trebuie, așadar, să continue să acționeze rapid și decisiv, în mod coordonat, și să își joace pe deplin rolul în elaborarea soluțiilor la nivel internațional. Planul european de redresare economică oferă o bază solidă pentru crearea condițiilor redresării – punerea în aplicare a acestuia în perioada rămasă a anului 2009 și în 2010 va constitui o prioritate de prim rang. Pentru a asigura că UE iese din criza mai puternică și mai capabilă să profite de redresare, trebuie să continuăm reformele structurale prevăzute de Strategia de la Lisabona pentru creștere economică și ocuparea forței de muncă, într-un spirit de parteneriat între instituțiile europene și statele membre.

Prezentarea revizuirii bugetare în 2009 va lansa o dezbatere importantă între Comisie, Parlamentul European și Consiliu cu privire la viitorul finanțelor UE. În anul 2010, Comisia va urmări crearea unui consens cu privire la principalele aspecte ale următorului cadru financiar multianual, astfel încât să pregătească terenul pentru propuneri legislative. O parte a acestei activități de pregătire din 2010 va include evaluarea intermediară a programelor actuale de cheltuieli ale UE. Protecția intereselor financiare comunitare va continua să fie o prioritate de prim rang pentru Comisie, ca parte integrantă a gestionării prudente și riguroase a politicilor UE.

Comunicarea chestiunilor de interes pentru UE va fi esențială într-un an marcat de mai multe schimbări instituționale. Comisia, Consiliul și Parlamentul European vor stabili priorități de comunicare interinstituțională în conformitate cu declarația politică referitoare la „Parteneriatul pentru comunicarea privind Europa”. Aspectele de interes direct pentru cetățeni, cum ar fi redresarea economică, mediul, clima și energia vor fi incluse, împreună cu mai buna guvernanță, în Europa, a securității interne și externe pe care o aduce noul tratat.

2. PARTEA I – POLITICI PRIORITARE PENTRU 2010

2.1. Redresarea economică și socială

Ca urmare a măsurilor luate în 2009, una dintre principalele sarcini ale Comisiei va fi de a asigura urmărirea eficace a planului european de redresare economică și de a monitoriza efectele acestuia atât în statele membre, cât și la nivel comunitar. Comisia va asigura îndeplinirea, de către statele membre, a angajamentului acestora de a continua și de a își coordona eforturile naționale în conformitate cu Strategia de la Lisabona pentru creștere economică și ocuparea forței de muncă și cu Pactul de stabilitate și creștere. Întrucât cea de-a doua fază a Strategiei de la Lisabona se apropie de sfârșit, vor trebui decise modalitățile de consolidare a acestei strategii după anul 2010.

Odată cu evoluția crizei, a devenit deosebit de important ca UE să utilizeze pârghiile de care dispune pentru a sprijini eforturile statelor membre de combatere a șomajului și de susținere a coeziunii sociale. Dimensiunea UE a politicilor de ocupare a forței de muncă, educație și formare trebuie folosită în mod creativ pentru a ajuta statele membre să elaboreze strategii pentru dobândirea de noi competențe, îmbunătățirea calității locurilor de muncă și acordarea de sprijin celor care și-au pierdut locul de muncă, inclusiv printr-o mai amplă utilizare a Fondului social european și a Fondului european de adaptare la globalizare. 2010 va înregistra rezultatele adaptărilor introduse în programele de coeziune și dezvoltare rurală 2007-2013 și ale punerii în aplicare accelerate a acestora pentru a contribui la depășirea integrală a crizei. Aceasta va necesita consolidarea cooperării cu autoritățile publice naționale și regionale cu privire la elaborarea de proiecte pentru realizarea mai multor investiții în domeniile eficienței energetice, tehnologiilor cu emisii reduse de carbon și bazate pe surse de energie regenerabilă, proiectelor de infrastructură și măsurilor de combatere a schimbărilor climatice.

2010 va fi, de asemenea, un an esențial pentru finalizarea și punerea în aplicare a măsurilor de redefinire a normelor și supravegherii piețelor financiare. Criza a relevat inadvertențele și punctele slabe ale cadrului actual. Comisia s-a angajat să asigure că toate instituțiile importante pentru funcționarea sistemului sunt reglementate în mod corespunzător. În scurt timp, Comisia va prezenta propuneri de reformă a serviciilor financiare, pe baza muncii grupului De Larosière și în paralel cu evoluțiile internaționale în curs de desfășurare, în special în cadrul G20. Adoptarea și punerea în aplicare adecvată și la timp a măsurilor de reformă va rămâne o prioritate de vârf pe tot parcursul anilor 2009 și 2010.

O bună funcționare a pieței unice, precum și deschiderea acesteia constituie unul dintre instrumentele cele mai valoroase pentru susținerea creșterii economice și impulsionarea prosperității. Comisia va continua să lucreze împreună cu statele membre pentru a face să funcționeze piața unică în beneficiul direct al cetățenilor și întreprinderilor Uniunii. Ea va urmări reformele lansate în cadrul revizuirii pieței unice pentru a îmbunătăți oportunitățile mediului de afaceri și a consolida încrederea consumatorilor și cererea. Punerea integrală în aplicare a legii din 2008 privind întreprinderile mici și îmbunătățirea accesului pe piață al IMM-urilor în țările terțe va face parte din eforturile de redresare în 2010 și va ajuta IMM-urile să supraviețuiască în perioada de criză.

Comisia va asigura că piața unică rămâne deschisă întreprinderilor private pentru a ajuta la restabilirea competitivității piețelor în anii de după 2010. Punerea în aplicare și funcționarea directivei privind serviciile ar trebui să ofere un context solid pentru acest efort. Punerea în aplicare a directivei privind serviciile poștale se va afla în faza finală, deschizând în întregime piețele poștale către concurență. Un nou cadru pentru standardizare în Europa poate fi dezvoltat pentru ca sistemul existent să devină mai eficace și mai eficient.

Una dintre prioritățile anului 2010 va fi gestionarea impactului schimbărilor generate de criză în economia Europei prin intermediul ajutoarelor de stat și activității de control al concentrărilor economice. Intensificarea luptei împotriva cartelurilor și punerea în aplicare a normelor de concurență în industriile de rețea (energie, TIC, transporturi, poștă și servicii financiare) vor sprijini, de asemenea, redresarea economică. Vor fi realizate noi anchete sectoriale în domeniul concurenței și noi exerciții detaliate de monitorizare a piețelor pentru a identifica piețele și sectoarele ineficiente în care efectuarea unor ajustări poate genera câștiguri în ceea ce privește creșterea economică, crearea de locuri de muncă și bunăstarea consumatorilor. În același timp, trebuie asigurată coerența la nivel european a operațiunilor de salvare și restructurare a întreprinderilor care au fost cel mai puternic lovite de criză.

Punerea în aplicare a legislației privind industriile de rețea, preconizată să fie finalizată în 2009, va face piețele telecomunicațiilor, energiei electrice și gazelor mai competitive. În 2010 va fi momentul oportun pentru stabilirea unei abordări strategice integrate a economiei serviciilor digitale și pentru reformarea cadrului actual de strategie în domeniul TIC (i2010). În special, va fi continuată munca privind contribuția TIC la eficiența energetică. Securitatea rețelelor și a informațiilor va necesita o atenție specifică. 2010 va înregistra, de asemenea, măsuri de dezvoltare a strategiei reînnoite în domeniul serviciilor de bandă largă care vor fi desfășurate de Comisie în 2009, inclusiv extinderea probabilă a accesului în bandă largă la zonele rurale.

În climatul economic actual este nevoie de eforturi mai energice de combatere a contrafacerii și pirateriei, inclusiv prin sistemul vamal și prin cooperare internațională. Eforturile de creare a unui brevet comunitar și a unui sistem de soluționare a litigiilor în materie de brevete vor continua. În mod similar, sistemul drepturilor de autor și sistemul mărcilor de comerț ar trebui modernizate pentru a le face să corespundă nevoilor întreprinderilor și consumatorilor.

Pentru a reduce fragmentarea eforturilor de cercetare europene, Comisia va continua să lucreze împreună cu statele membre în vederea liberei circulații a cunoașterii în Spațiul european de cercetare (SEC). Al 7-lea Program-cadru de cercetare va rămâne o piatră de temelie a construcției SEC. Punerea în aplicare corespunzătoare a strategiei de inovare extinse va ajuta la transformarea cercetării într-o reușită comercială.

Comisia va continua să sprijine dezvoltarea de Institutului European de Inovare și Tehnologie (IET). Potențialului său de stimulare a inovării va fi deblocat de începerea primelor Comunități ale cunoașterii și inovării.

În sectorul transporturilor, 2010 ar trebui să fie anul finalizării exercițiului de consultare cu privire la viitorul politicii UE în domeniul transporturilor. Aceasta va permite Comisiei să își revizuiască politica în domeniul transporturilor, ținând cont de cererea pentru o economie cu emisii scăzute de carbon și de mecanismele de finanțare puse la punct recent. Liniile directoare pentru rețelele transeuropene de transport (TEN-T) vor fi, de asemenea, actualizate în lumina progreselor științifice și tehnologice. Mai mult, Comisia va face propuneri cu privire la guvernanța viitoare a programului Galileo (după 2013).

2.2. Schimbările climatice și o Europă durabilă

Presupunând că UE va atinge ținta sa ambițioasă privind un nou acord internațional în domeniul schimbărilor climatice la Copenhaga, în 2009, acest nou acord va fi transpus și aplicat în cadrul UE și în alte părți ale lumii, inclusiv în cele mai vulnerabile dintre țările afectate de schimbările climatice. De asemenea, UE și-a asumat angajamente unilaterale ambițioase privind reducerea propriilor emisii de gaze cu efect de seră, dezvoltarea energiilor regenerabile și îmbunătățirea eficienței energetice. Punerea în aplicare a recent adoptatului pachet privind clima și energia, inclusiv a sistemului comunitar revizuit de comercializare a cotelor de emisie, va constitui o prioritate pentru anul 2010. Investițiile din cadrul fondurilor structurale – 13 miliarde de euro în 2010 – vor contribui la îmbunătățirea mediului și la combaterea schimbărilor climatice. Serviciile operaționale din cadrul Monitorizării globale pentru mediu și securitate (GMES) vor fi dezvoltate în continuare pentru a monitoriza efectele schimbărilor climatice.

Hotărând pe baza propunerilor Comisiei, Consiliul European din primăvara anului 2010 ar trebui să adopte un plan de acțiune privind energia pentru 2010-2014. Eficiența energetică va rămâne o temă importantă, în special prin actualizarea Planului de acțiune pentru eficiență energetică. Liniile directoare privind rețelele transeuropene de transport (TEN-E) ar trebui, de asemenea, redefinite în vederea creării unui instrument eficace pentru securitatea energetică. De asemenea, vor fi necesare eforturi pentru punerea în aplicare a noii legislații cu privire la sursele de energie regenerabilă și a pieței unice a energiei electrice și gazelor.

În 2010, Comisia va continua să protejeze biodiversitatea în cadrul UE prin punerea în aplicare a legislației UE în vigoare privind natura, finalizarea rețelei Natura 2000 și realizarea planului de acțiune pentru biodiversitate din 2006. 2010 va fi primul an de punere în aplicare completă a bilanțului de sănătate a politicii agricole comune. De asemenea, Comisia va dezvolta în continuare inițiativele planificate în programul său de lucru pentru 2009 cu privire la delimitarea zonelor mai puțin favorizate și la calitatea produselor agricole.

În 2010, Comisia va continua să promoveze și să pună în aplicare politica sa maritimă integrată, inclusiv proiectele sale pe termen lung cu privire la supravegherea spațiilor maritime, amenajarea spațiului maritim și Rețeaua europeană de observare și date privind mediul marin (EMODNET). 2010 va fi un an important pentru politica comună în domeniul pescuitului (PCP), cu prezentarea preconizată, de către Comisie, a unor propuneri de reformă în urma unei consultări publice. 2010 va fi, de asemenea, anul intrării în vigoare a reformei controlului și punerii în aplicare a PCP, de îndată ce propunerea aflată în prezent în discuție va fi adoptată.

Comisia va oferi sprijin operațional pentru punerea în aplicare a Strategiei privind Marea Baltică și a planului de acțiune al acesteia, cuprinzând domenii precum energia, mediul, transporturile, TIC, cercetarea, inovarea și îmbunătățirea cooperării cu țările terțe.

2.3. Cetățenii pe primul plan

2010 va fi primul an de punere în aplicare a Programului de la Stockholm în domeniul libertății, securității și justiției. Pe baza inițiativelor care vor fi prezentate în 2009, eforturile vor fi continuate în domeniul combaterii amenințărilor teroriste și criminalității organizate în vederea îmbunătățirii securității cetățenilor. Un alt domeniu de activitate va fi dezvoltarea spațiului european de justiție, în special prin intermediul portalului e-justiție, îmbunătățirea recunoașterii reciproce în materie penală și civilă, precum și acordarea de noi drepturi procedurale.

Protecția drepturilor fundamentale va rămâne în centrul activității UE, în special în ceea ce privește grupurile vulnerabile, cum ar fi copiii. Vor fi continuate măsurile de promovare a cetățeniei și de simplificare a vieții cetățenilor atunci când călătoresc în țări din afara UE. Noi inițiative pot fi necesare pentru a răspunde provocărilor în domeniul respectării vieții private într-o lume globalizată.

Pactul european privind imigrația și azilul constituie cadrul UE pentru politicile de imigrație și azil în următorii ani. Pe baza unui raport al Comisiei, Consiliul European va organiza, în iunie 2010, prima sa dezbatere anuală cu privire la punerea în aplicare a pactului. Referitor la integrare, vor trebui puse în aplicare inițiativele identificate la Conferința ministerială de la Vichy din 2008.

În domeniul frontierelor, noul mecanism de evaluare Schengen ar trebui pus în practică. La începutul anului 2010, Comisia ar putea prezenta propuneri pentru instituirea unui sistem de intrare/ieșire, a unui program de înregistrare a călătorilor și a unor modificări ale mandatului Agenției Frontex. În 2010 ar trebui, de asemenea, să se înregistreze progrese în vederea stabilirii unui sistem european de supraveghere a frontierelor (Eurosur). Politica europeană comună în domeniul vizelor va fi consolidată, și anume, prin aplicarea principiului de reciprocitate a scutirilor de vize.

Politicile de ocupare a forței de muncă, de educație și formare se vor afla în centrul eforturilor de remediere a consecințelor crizei. Ca o continuare a activităților din cadrul agendei sociale reînnoite, următoarea Comisie va continua să depună eforturi în domeniile ocupării forței de muncă, afacerilor sociale, egalității între femei și bărbați și tineretului pentru a putea face față unor provocări importante, cum ar fi globalizarea, dezvoltarea tehnologică și schimbările demografice. Comisia ar trebui, de asemenea, să prezinte o strategie de continuare a eforturilor din cadrul foii de parcurs privind egalitatea între femei și bărbați, care se va încheia în 2010, și să își continue eforturile de realizare a egalității de șanse pentru persoanele cu handicap. Anul european de luptă împotriva sărăciei și excluziunii sociale, în 2010, va contribui la evidențierea angajamentului politic al UE în favoarea eradicării sărăciei și combaterii excluziunii sociale. În 2001, Comisia va pregăti, împreună cu statele membre, părțile interesate și alte instituții ale UE un An european al voluntariatului.

Vor fi adoptate, în continuare, măsuri în vederea îmbunătățirii sănătății publice și asigurării siguranței consumatorilor. Aceasta va însemna punerea în aplicare a Strategiei UE în domeniul sănătății, funcționarea celui de-al doilea program de acțiune comunitară în domeniul sănătății, finalizarea procedurilor de codecizie privind drepturile pacienților în asistența medicală transfrontalieră și privind donarea și transplantul de organe, precum și actualizarea eforturilor privind pandemia de gripă și amenințările la adresa sănătății publice. Transformarea în lege a pachetului „Produse farmaceutice” din 2008 va contribui la siguranța medicamentelor pentru pacienți, menținând totodată competitivitatea din acest sector. Sănătatea și bunăstarea animalelor ar putea constitui un alt domeniu în care Comisia să facă noi propuneri, în conformitate cu strategia în materie de sănătate a animalelor și planul de acțiune privind bunăstarea animalelor.

Comisia își va continua acțiunea comună cu autoritățile din Statele Unite și din China privind siguranța produselor și o va extinde și la alte țări. Iminența intrării în vigoare a directivei privind siguranța jucăriilor va contribui la intensificarea acestor eforturi. Comisia va continua să supravegheze piețele și rezultatele pentru consumatori și va continua reflecția asupra modului în care acquis-ului comunitar în domeniul protecției consumatorilor poate fi mai bine pus în aplicare, pe baza comunicării care urmează să fie prezentată în 2009. De asemenea, Comisia va continua activitățile care decurg din Cartea verde din 2008 privind căile de atac prin care consumatorii pot obține despăgubiri în acțiuni colective.

2 .4. Europa ca partener mondial

Este esențială o poziție puternică a UE pe scena mondială pentru a răspunde diferitelor provocări ale globalizării, mergând de la securitatea energetică, schimbările climatice, securitatea alimentară și migrație până la sprijinirea redresării din criză a celor mai sărace țări ale lumii. 2010 va marca o nouă etapă în politica externă a UE în cazul în care Tratatul de la Lisabona va intra în vigoare. Unul dintre primele și cele mai vizibile rezultate ale unei astfel de schimbări instituționale ar fi înființarea Serviciului european pentru acțiune externă (SEAE).

2010 ar trebui să marcheze o redresare economică printr-o reformare a arhitecturii financiare internaționale. Comisia va participa activ la diferite forumuri internaționale care vor defini noile structuri la nivel mondial. De asemenea, vor fi puse în practică inițiative majore de îmbunătățire a supravegherii financiare și de ameliorare a monitorizării macro-financiare și a gestionării crizei.

Negocierile de aderare cu Turcia și Croația vor continua. Comisia va lua măsuri pentru a pune în aplicare solicitarea Consiliului European de a accelera procesul de stabilizare și asociere în Balcanii de Vest. De asemenea, Comisia va pregăti măsuri de sprijinire a dezvoltării politice și socio-economice a Kosovo și va contribui la apropierea acestuia, ca parte a regiunii, de Uniunea Europeană.

UE va continua să sprijine soluționarea procesului de reunificare din Cipru.

În Politica europeană de vecinătate (PEV), un accent deosebit va fi pus pe aprofundarea relațiilor bilaterale, în special cu Israel, Republica Moldova, Maroc și Ucraina. PEV se va intensifica în continuare, de exemplu prin Parteneriatul estic, lansarea primului proiect-pilot în cadrul Uniunii pentru Mediterană, precum și o mai bună cooperare în cadrul Sinergiei Mării Negre. Negocierile privind un nou acord cu Rusia vor fi continuate în 2010. Punerea în aplicare a strategiei pentru Asia Centrală se va intensifica. Comisia va lucra împreună cu toți acești parteneri și va pune un accent deosebit pe dezvoltarea securității energetice reciproce.

Comisia va colabora îndeaproape cu noua administrație a Statelor Unite pentru a dezvolta parteneriatul transatlantic. Ar trebui urmărite șansele de promovare a intereselor comune și a unei agende comune pozitive în contextul global.

De asemenea, Comisia va continua cooperarea cu țările ASEAN, China și India. Summit-ul UE-America Latină din luna mai 2010 va dezvolta în continuare parteneriatul strategic al UE cu America Latină. Ca urmare a deciziei Consiliului din iunie 2008 de redeschidere a dialogului politic cu Cuba, cooperarea este reluată și va fi consolidată în 2010.

În 2010, Comisia este susceptibilă de a fi implicată activ în încheierea și/sau punerea în practică a Rundei de la Doha pentru dezvoltare și în negocierile comerciale bilaterale în curs de desfășurare. Dialogul legislativ va continua cu principalii noștri parteneri economici, în cadrul unui efort de îmbunătățire a accesului industriei europene la piețele țărilor terțe. De asemenea, Comisia va acorda o atenție deosebită prevenirii și abordării acțiunilor neloiale de denaturare a concurenței și protecționismului în țările terțe.

Contribuția UE la securitatea și stabilitatea internațională va fi în continuare necesară, în special în Kosovo, Orientul Mijlociu, Afganistan și Georgia. UE va trebui să fie implicată activ în procesul de pace din Orientul Mijlociu, unde progresele vor depinde de situația politică internă din Israel și din teritoriile palestiniene ocupate, de creșterea angajamentului noii administrații a Statelor Unite, precum și de eforturile Cvartetului și de evoluțiile de la fața locului.

Punerea în aplicare a Facilității pentru alimente va continua. În 2010, la fel ca și în anii precedenți, Comisia va căuta să fie activă în domeniul gestionării situațiilor de criză și să reacționeze în mod eficient și rapid la crizele umanitare, în conformitate cu planul de acțiune pentru punerea în aplicare a Consensului european privind ajutorul umanitar, adoptat în 2008.

Summitul ONU din septembrie 2010 va analiza progresele în domeniul Obiectivelor de dezvoltare ale mileniului. În procesul de realizare a angajamentelor ambițioase ale UE privind volumul ajutoarelor, 2010 a fost stabilit ca an intermediar pentru realizarea obiectivului de 0,7% până în 2015. În 2010 va avea loc, de asemenea, finalizarea celei de-a doua revizuiri a Acordului de la Cotonou cu țările ACP și evaluarea intermediară a celui de-al 10-lea Fond european pentru dezvoltare. Cel de-al treilea summit UE-Africa va analiza Strategia comună Africa-UE adoptată în decembrie 2007 și va decide cu privire la un nou plan de acțiune pentru 2011-2013.

Comisia va colabora cu țările dezvoltate și în curs de dezvoltare pentru punerea rapidă în aplicare a acordului privind schimbările climatice, în cazul în care acesta este încheiat la Copenhaga.

Conform bilanțului intermediar din 2009 referitor la instrumentele financiare din domeniul relațiilor externe, orice modificări convenite ar intra în vigoare în 2010.

2.5 Îmbunătățirea cadrului de reglementare și transparența

Îmbunătățirea cadrului de reglementare vă rămâne elementul caracteristic al activității Comisiei. Pentru legislația existentă, o abordare integrată în domeniul simplificării va examina eficacitatea generală a cadrului de reglementare pe domenii de politică. În paralel, Comisia va aborda acele domeniile identificate în pachetul din 2009 referitor la îmbunătățirea cadrului de reglementare ca având potențial pentru simplificare. De asemenea, Comisia va continua să urmărească în mod ferm reducerea poverii administrative în scopul de a atinge obiectivul de reducere stabilit, și anume 25% până în 2012. Pentru a se asigura că noua legislație beneficiază de cel mai înalt nivel posibil de calitate, ea va continua să aplice recent consolidatul sistem de evaluare a impactului și va îmbunătăți utilizarea rezultatelor evaluării.

Activitatea în cadrul Inițiativei europene în materie de transparență va fi continuată. Ca urmare a revizuirii din 2009 a Registrul reprezentanților grupurilor de interese („registrul lobbyiștilor”), ar putea fi pus în aplicare un registru unic convenit cu Parlamentul European. Comisia va continua, de asemenea, îmbunătățirea transparenței în ceea ce privește beneficiarii finali ai fondurilor UE.

3. PARTEA II - CADRUL GENERAL AL RESURSELOR UMANE șI FINANCIARE PENTRU 2010

3.1. Resurse umane

În exercițiul de analiză a resurselor umane[1] care a avut loc la începutul anului 2007, Comisia s-a angajat să își completeze pe deplin necesarul de personal, până în 2013, în condițiile unor resurse constante, de îndată ce vor fi fost utilizate ultimele posturi alocate în urma aderării Bulgariei și României. Pentru a contribui la realizarea priorităților politice pentru 2010, Comisia și-a instruit departamentele să identifice posibilitățile de creștere a eficienței, în special în funcțiile de sprijin și de coordonare. Se estimează că acest efort va conduce la redistribuirea a aproximativ 600 de posturi, din care majoritatea în cadrul DG-urilor individuale pentru a consolida activitățile operaționale, și anume procesul de elaborare a politicilor și procesul legislativ, precum și monitorizarea și punerea în aplicare a politicilor comunitare. Acestea vor include activități care vizează combaterea consecințelor crizei financiare și economice actuale, consolidarea programelor de cercetare în domeniul transporturilor și energiei, amplificarea funcției politice și comerciale în delegațiile UE din țările terțe, consolidarea reprezentanțelor din statele membre și elaborarea unor instrumente de comunicare instituționale.

3.2. Modificări ale alocării resurselor financiare

Pentru a ajuta la pregătirea proiectului preliminar de buget pentru anul 2010, pe care Comisia îl va prezenta la sfârșitul lunii aprilie, strategia politică anuală stabilește modificările propuse ale programării financiare pentru fiecare rubrică din cadrul financiar multianual 2007-2013. Toate modificările propuse sunt compatibile cu plafoanele de cheltuieli din cadrul financiar multianual 2007-2013 și cu sumele de referință prevăzute în diferitele programe financiare.

3.2.1. Competitivitate pentru creștere economică și ocuparea forței de muncă (rubrica 1a)

O creștere a creditelor de 9% este alocată pentru rubrica 1a („Competitivitate pentru creștere economică și ocuparea forței de muncă”), comparativ cu bugetul 2009, în conformitate cu programarea financiară a Comisiei. Aceasta implică o creștere a alocărilor financiare pentru inițiative importante care contribuie la planul european de redresare economică de la rubrica 1a și la Strategia de la Lisabona, și anume:

- Al șaptelea program-cadru pentru cercetare și dezvoltare tehnologică (CE și Euratom): + 803 milioane EUR

- Programul de învățare de-a lungul vieții: + 39 de milioane EUR

- Programul pentru competitivitate și inovare (PCI): + 25 de milioane EUR

- Rețele transeuropene (RTE): + 128 de milioane EUR

- Galileo: + 66 de milioane EUR

- Institutul European pentru Inovare și Tehnologie (IET): + 24 de milioane EUR pentru primul an de funcționare.

O parte importantă a planului european de redresare economică aprobat de Consiliul European din decembrie 2008[2] este dedicată unui nou instrument de finanțare, și anume programul energetic european pentru redresare. Acesta este conceput pentru a elabora proiecte comunitare în domeniul energiei. Durata sa este de doi ani (2009 - 2010) și dispune de un buget de 3 500 de milioane EUR, alocat după cum urmează:

- Proiecte de interconectare pentru energie electrică și gaze: 1 750 de milioane EUR

- Proiecte energetice eoliene în largul mărilor și oceanelor: 500 de milioane EUR

- Proiecte pentru captarea și stocarea carbonului: 1 250 de milioane EUR.

Comisia a propus revizuirea cadrului financiar multianual pentru perioada 2007-2013 pentru a face disponibile fonduri suplimentare la rubrica 1a, încadrându-se totodată în totalul sumelor convenite în Acordul interinstituțional privind disciplina bugetară și buna gestiune financiară din 17 mai 2006[3]. În urma discuțiilor cu autoritatea bugetară, Comisia propune transferul resurselor care nu sunt necesare la rubrica 2 pentru 2008 către rubrica 1a pentru a finanța suma de 3 500 de milioane EUR propusă pentru proiectele energetice (1 500 de milioane EUR în 2009 și 2 000 de milioane EUR în 2010).

Comisia va lucra împreună cu Agenția Europeană pentru Produse Chimice pentru a stabili modul de rezolvare a situațiilor de insuficiență a fluxurilor de numerar care se prefigurează pentru agenție în 2010, din cauza plății onorariilor abia în ultima parte a anului. Va fi nevoie să se prevadă o subvenție de la bugetul UE.

Propunerea de program comunitar de sprijinire a activităților specifice în domeniul serviciilor financiare, al raportării financiare și al auditului[4] va permite Comunității să finanțeze organisme[5] a căror activitate vizează convergența și cooperarea în materie de control, raportarea financiară și auditul. Alocarea financiară propusă este de 36,2 milioane EUR în perioada 2010-2013, astfel cum a fost deja prevăzută în programarea financiară actualizată din ianuarie 2009.

3.2.2. Coeziune pentru creștere economică și ocuparea forței de muncă (rubrica 1b)

În conformitate cu programarea existentă a fondului structural și a fondului de coeziune, resursele financiare alocate coeziunii pentru creștere economică și ocuparea forței de muncă vor crește cu 980 de milioane EUR, adică 2% comparativ cu 2009. După stabilirea condițiilor pentru eficiența gestionării și controlului și pentru adoptarea măsurilor propuse la sfârșitul anului 2008 pentru eficientizarea punerii în aplicare, Comisia se va concentra pe maximizarea efectelor acestor măsuri în materie de coeziune, creștere economică și eficiență, în vederea combaterii crizei economice și financiare.

3.2.3. Conservarea și gestionarea resurselor naturale (rubrica 2)

Bilanțul de sănătate a politicii agricole va implica un transfer de 479 de milioane EUR de la ajutoare directe către dezvoltarea rurală. Aceasta se va adăuga transferului legat de modularea voluntară pentru Portugalia și reforma sectorul vitivinicol, conducând la o creștere a creditelor pentru dezvoltare rurală de 4,3% în 2010, comparativ cu 2009.

Această comparație nu ține seama de măsurile specifice programate în 2009, în contextul planului european de redresare economică. La rubrica 2, Comisia propune anticiparea - încă din 2009 - a măsurilor prevăzute în bilanțul de sănătate pentru noua provocare (500 de milioane EUR) și pentru ameliorarea infrastructurii de bandă largă în comunitățile rurale (1 000 de milioane EUR). Aceste măsuri din cadrul planului european de redresare economică completează măsurile prevăzute la rubrica 1a.

Resursele alocate pentru LIFE+ vor crește cu 6,9% în 2010, conform planificării din programarea financiară.

3.2.4. Libertate, securitate și justiție (rubrica 3a)

Cheltuielile din cadrul acestei rubrici vor crește cu aproximativ 14% în 2010, comparativ cu 2009, ceea ce demonstrează marea prioritate a acțiunii comunitare în acest domeniu.

Comisia va face propuneri menite să pună în aplicare sistemul european comun de azil, inclusiv pentru crearea unui agenții de sprijin, în conformitate cu Pactul european privind imigrația și azilul adoptat de Consiliul European din 15-16 octombrie 2008. Această agenție ar deveni o componentă esențială a unei politici europene comune în materie de imigrare și azil.

De asemenea, Comisia propune menținerea aceluiași nivel susținut de finanțare pentru FRONTEX (78 de milioane EUR) în 2010 ca și în 2009, ceea ce înseamnă cu 8 milioane mai mult decât planificarea inițială din programarea financiară.

Este propusă o reducere cu 30 de milioane EUR, având în vedere lipsa de instrumente juridice, care ar permite în continuare demararea în 2010 a activităților din domeniul controalelor la frontieră, cum ar fi sistemele de intrare-ieșire și de înregistrare a pasagerilor.

3.2.5. Cetățenie (rubrica 3b)

Având în vedere profilul plat al acestei rubrici de cheltuieli, valoarea totală propusă pentru anul 2010 reprezintă o ușoară creștere de 0,6%, comparativ cu 2009, permițând menținerea aceluiași nivel de finanțare pentru principalele măsuri referitoare la cetățenii UE, cum ar fi sănătatea publică, protecția consumatorilor, protecția civilă, programe culturale și comunicare.

3.2.6. UE ca partener mondial (rubrica 4)

Încheierea cu succes a conferinței Organizației Națiunilor Unite privind schimbările climatice, care se va desfășura la Copenhaga în decembrie 2009, este o prioritate de prim rang pentru UE. Rezultatele acestei conferințe vor avea un impact atât asupra politicilor interne, cât și asupra politicilor externe ale UE. Punerea în aplicare a noului regim internațional privind schimbările climatice, care va fi supus aprobării la Copenhaga, este de natură să cuprindă măsuri de adaptare, de atenuare, de finanțare și de transfer de tehnologie, inclusiv prin intermediul Alianței mondiale împotriva schimbărilor climatice, pentru a ajuta țările cel mai vulnerabile să își pregătească programele proprii de adaptare.

Comisia intenționează să aloce 600 de milioane EUR pentru aplicarea progresivă a Parteneriatului estic în perioada 2010-2013. Au fost alocate 250 de milioane EUR prin reprogramarea fondurilor IEVP. Restul de 350 de milioane EUR vor proveni din marja nealocată de la rubrica 4, conform planificării următoare: 25 de milioane EUR în 2010, 53 de milioane EUR în 2011, 113 milioane EUR în 2012, 159 de milioane EUR în 2013.

În ceea ce privește teritoriile palestiniene, va fi necesară continuarea acordării de ajutoare pentru Gaza și Fâșia de Vest, în vederea atenuării consecințelor crizei prelungite.

Comisia va continua să onoreze angajamentul său de a răspunde la consecințele crizei care a avut loc în 2008 în Georgia. Asistența pentru persoane strămutate intern va completa și va consolida sprijinul pentru prioritățile politice identificate în Programul indicativ IEVP Georgia pentru 2007-2010: sprijin pentru dezvoltarea democratică, statul de drept și guvernanță, sprijin pentru dezvoltarea economică, reducerea sărăciei și reforme sociale, precum și sprijin pentru o soluționare pașnică a conflictelor interne din Georgia.

De asemenea, Comisia va continua consolidarea Procesului de stabilizare și asociere (PSA) cu Kosovo. În 2010, Comisia va pune în aplicare măsurile de promovare a dezvoltării politice și socio-economice a Kosovo și de apropiere a acestuia de UE, ca parte a studiului pe care dorește să îl prezinte în toamna anului 2009.

Cerințele pentru procesului de pace din Orientul Mijlociu, Cuba, Georgia, Kosovo, sprijinul pentru reunificarea Ciprului și schimbările climatice vor depinde de evoluția situației din următoarele luni. Comisia își va completa solicitările în cursul procedurii bugetare.

[1] „ Planificarea și optimizarea resurselor umane ale Comisiei pentru a răspunde priorităților UE ” - SEC(2007) 530, 24.4.2007.

[2] Concluziile președinției Consiliului European reunit la Bruxelles la 11-12 decembrie 2008, 17271/08, punctul 9.

[3] COM(2008) 859, 10.12.2008.

[4] COM(2009) 14, 23.1.2009.

[5] Fundația Comitetului pentru standarde internaționale de contabilitate, Grupul consultativ european pentru raportarea financiară, Consiliul de supraveghere a interesului public, Comitetul autorităților europene de reglementare a piețelor valorilor mobiliare, Comitetul european al inspectorilor bancari și Comitetul european al inspectorilor de asigurări și pensii ocupaționale.